Tjenesten «Sjekk dagligvarer» gjør det mulig å sammenligne pris på handlekurver som inneholder noen av de mest solgte merkevarene i Norge.

– Dagligvaremarkedet er et av få markeder hvor forbrukeren ikke har informasjon om prisene før de faktisk står ved hyllekanten. Det vil vi gjøre noe med, sier direktør i Forbrukerrådet Randi Flesland.

Standardkurven som Forbrukerrådet nå skal sammenligne inneholder 50–200 av de 500–2000 mest solgte dagligvarene i hele Norge.

Varer i løsvekt eller ferskvarer som for eksempel frukt, grønt, ferskt kjøtt og fisk er ikke med, og prisen baseres på faktiske salg i løpet av en uke.

Ikke priser på enkeltvarer

Men kurven viser altså total pris for de utvalgte varene og ikke pris for enkeltvarer.

– Det er på grunn av en vurdering fra Konkurransetilsynet om at dersom vi viser priser på samtidsvarer, så vil det hemme konkurransen innenfor dagligvaremarkedet, sier Flesland til NRK.

LES MER HER: Regjeringen stopper pris-app for dagligvarer

– Nå lager vi forskjellige handlekurver fra uke til uke, slik at butikkjedene ikke kan forutsi hvilke varer det gjelder på forhånd og lage taktisk prising på de varene. Det vi egentlig viser er prisnivå på hver butikk.

Randi FLesland i Forbrukerrådet. Foto: Audun Braastad / NTB scanpix

Matbutikkene som er med i portalen er REMA 1000, Coop Extra, Coop Prix, Coop Marked, Coop Mega, Matkroken, Kiwi, Meny, Spar og Joker. Dette dekker rundt 95 prosent av det norske dagligvaremarkedet.

I tillegg lanseres en egen app – «Peiling» – som nettopp skal gi forbrukerne bedre peiling på hva maten de spiser faktisk inneholder.

Sammen med «Sjekk dagligvarer» skal «Peiling» gjøre det mulig å sammenligne pris og kvalitet før butikkturen.

– Det er mange som tenker kvalitet, sunnhet og lignende når de handler. Det har vi gjort enklere for dem med appen «Peiling» som viser innhold, allergener og merkeordninger for norske dagligvarer, sier Flesland.

Bransjen er kritisk

– Etter det vi har sett kommer nå en tjeneste med en handlekurv der man ikke vet innholdet og med forrige ukes priser. Eksempler vi har sett viser heller ikke kampanjepriser som er de prisene varene virkelig ble solgt for den uken, sier Coops kommunikasjonsdirektør Bjørn Takle Friis til Dagens Næringsliv.

Remas kommunikasjonsdirektør Mette Fossum er usikker på om tjenesten er til hjelp for kunden.

– Spørsmålet er om dette gir åpenhet om pris. Intensjonen var å gi priser i sanntid slik at man vet hva melken koster i dag, ikke for en uke siden, påpeker hun.

Norgesgruppen har også innvendinger.

– Det vi har etterlyst, er at tjenesten ikke bare beskriver priser, men også kvalitet. Der har Forbrukerrådet en jobb å gjøre, mener gruppens næringspolitiske direktør Bård Gultvedt.